Diari Oficial de la Generalitat Valenciana


Sumari del DOGV 4770, del 08-06-2004 (2004/5484)

RESOLUCIÓ de 25 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni marc de col·laboració sociosanitària entre la Conselleria de Sanitat de la Generalitat Valenciana i la Fundació Bancaixa.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4770

Data del DOGV
:   08-06-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/5484


Data del document
:   25-05-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * València
    * Sagunt
    * Castelló de la Plana
    * caixa d'estalvis
    * política sanitària
    * cooperació administrativa

RESOLUCIÓ de 25 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni marc de col·laboració sociosanitària entre la Conselleria de Sanitat de la Generalitat Valenciana i la Fundació Bancaixa. [2004/X5484]
  
Subscrit, després de la tramitació prèvia reglamentària, entre la Conselleria de Sanitat de la Generalitat Valenciana i la Fundació Bancaixa, el 5 d'abril de 2004, un Conveni marc de col·laboració sociosanitària, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0275/2004, i que figura com a annex d'esta resolució.
  
València, 25 de maig de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni marc de col·laboració sociosanitària entre la Conselleria de Sanitat de la Generalitat Valenciana i la Fundació Bancaixa
  
València, 5 d'abril de 2004
  
Reunits:
  
D'una banda, el Hble. Senyor D. Vicente Rambla Momplet, conseller de Sanitat de la Generalitat Valenciana, facultat per a la signatura d'este conveni d'acord amb el que disposa l'article 35 de la Llei 5/1983, de 30 de desembre, de Govern Valencià.
  
I de l'altra banda, el Molt Hble. Senyor D. José Luis Olivas Martínez, president de la Fundació Bancaixa, amb poders suficients per a la celebració d'este acte, fent ús de l'article 17 dels estatuts d'esta entitat, aprovats per la Resolució de la Conselleria de Cultura de 10 de febrer de 1995.
  
Manifesten:
  
1. És motiu d'atenció de les institucions que convergixen en este conveni la problemàtica que comporta l'atenció integral dels menors ingressats en els centres hospitalaris i, especialment, dels que necessiten una estada hospitalària llarga.
  
2. La Fundació Bancaixa està impulsant el projecte Suport educatiu a l'alumnat hospitalitzat a través de les tecnologies de la d'informació i de la comunicació.
  
3. La Conselleria de Sanitat té interés a crear diveraules en alguns hospitals adscrits a Conselleria de Sanitat, de manera que s'afavorisca l'acostament de l'educació i els recursos educatius als pacients menors i que es faça possible sense que siga necessari que es desplacen del centre hospitalari.
  
4. És finalitat de la Conselleria de Sanitat, donar resposta a la creixent preocupació respecte a l'educació dels menors ingressats en els hospitals.
  
5. Dins dels fins de la Fundació Bancaixa de col·laborar per a cobrir els dèficits dels grups socials amb més carències, mobilitzant recursos propis per a sufragar l'adequació, dotació i dinamització de les diveraules hospitalàries que es crearan i que comptaran amb els mitjans educatius que permeten millorar l'atenció dels xiquets ingressats.
  
Per això, i seguint este ampli sentit de col·laboració, les entitats compareixents han decidit cooperar en les activitats que actualment fan. Es reconeixen la representació que tenen i acorden formalitzar el present conveni de col·laboració, d'acord amb les clàusules següents.
  
Clàusules:
  
Primera. Objecte del conveni
  
És objecte del present conveni:
  
1. L'impuls del projecte Suport educatiu de l'alumnat hospitalitzat a través de les tecnologies de la informació i de la comunicació, la creació d'una estructura que s'anomenarà en avant diveraula hospitalària, que consistirà en un espai ubicat en el propi hospital que funcionarà com a centre de recursos, amb tot tipus de materials educatius.
  
Els usuaris de la diveraula hospitalària (alumnes, professors, familiars i altres professionals) podran tindre accés al material durant tota la jornada per a fer les consultes i tasques que necessiten. Des de la perspectiva d'atenció integral, este espai s'engloba:
  
a) En el marc de l'educació no formal, com una actuació complementària de la funció educativa de l'aula hospitalària, permetent l'accés a totes les persones relacionades directament o indirectament amb l'educació del xiquet i oferint flexibilitat d'horari segons el temps d'estada hospitalària.
  
b) En el marc de l'educació formal, i en estreta col·laboració amb la Conselleria de Cultura, en la possibilitat, dins de la consideració de llarga estada hospitalària, de possibilitar al xiquet o adolescent, a través del programa denominat Diversilandia, de poder continuar amb el seu desenvolupament intel·lectual i social, a través de l'ús de les noves tecnologies de la informació, comunicar-se amb el seu centre d'estudis o col·legi, per a poder continuar la seua assistència a les classes i poder mantindre un contacte directe amb el professorat i amb els seus companys de l'aula, aconseguint d'esta manera una continuïtat normal en la seua vida i contribuint al seu desenvolupament físic, psíquic i social, com a complement del seu desenvolupament dins del procés assistencial.
  
2. Establir el marc de col·laboració entre les institucions sotasignades a fi d'instal·lar diveraules hospitalàries en els hospitals següents:
  
- Hospital Clínic Universitari
  
- Hospital de Sagunt
  
- Hospital Doctor Peset
  
- Hospital de la Plana
  
Segona. Obligacions de les parts
  
A fi d'instal·lar les diveraules hospitalàries, les parts assumixen les obligacions següents:
  
Per part de la Conselleria de Sanitat de la Generalitat Valenciana:
  
- Estudiar la determinació de l'espai on situar les diveraules hospitalàries.
  
- Destinar a l'espai la consideració de diveraula hospitalària. Per tant, esdevindrà un lloc de trobada, de relació, d'oci i de formació que contribuïsca a proporcionar, als xiquets hospitalitzats i a la seua família, un estímul del coneixement, i que els permeta intervindre de manera activa en el seu entorn. La diveraula hospitalària funcionarà com a centre de recursos, amb materials educatius de tot tipus: llibres, diaris, revistes, vídeos i materials en nous suports informàtics (CD-ROM, CD i Internet), amb ordinadors multimèdia connectats a Internet. Tots estos materials es podran utilitzar en consulta sense eixir de la sala o en préstec.
  
- Destinar l'espai a diveraula hospitalària mentre dure la vigència d'este conveni, sempre que circumstàncies de força major no obliguen l'hospital a destinar el local a altres activitats que li són pròpies.
  
Per part de la Fundació Bancaixa:
  
- Facilitar el finançament per a l'adequació de l'espai en què s'instal·laran les diveraules hospitalàries, que serà usat per a:
  
1) Equipament i adequació del local:
  
- Equips informàtics: 5 ordinadors fixos i 2 mòbils i una impressora.
  
- 1 escànner i 5 càmeres web.
  
- Equips d'imatge i so: televisió, vídeo, cadena de so.
  
- Càmera digital.
  
- Recursos lúdics educatius: recursos en diferents suports CD-ROM, llibres, contes, revistes.
  
- Material escolar adequat a les necessitats dels menors.
  
- Mobiliari de treball adequat a l'edat dels xiquets.
  
- Mobiliari d'oficina: cadires, prestatgeries i armaris.
  
2) La posada en marxa de l'aplicació informàtica Diversilandia.
  
- Partint de la seua experiència en la posada en funcionament d'aules informàtiques, Fundació Bancaixa, segons l'adequació de l'espai, dotarà dels elements descrits anteriorment la diveraula hospitalària.
  
- En tots els casos, l'aportació econòmica de la Fundació Bancaixa no excedirà, imposts inclosos, la quantitat de seixanta mil (60.000) euros, en concepte de col·laboració per a la realització de les actuacions indicades en esta clàusula. Les factures que s'emeten a nom de la Fundació Bancaixa seran remeses per esta entitat a la Direcció General de Qualitat i Atenció al Pacient de la Conselleria de Sanitat, per què els done el vist i plau.
  
- L'aportació de la Fundació Bancaixa es concretarà exclusivament en el pagament de la quantitat indicada, per la qual cosa no li serà aplicable qualsevol altra obligació econòmica ni fiscal ni laboral ni de cap altre tipus que l'explicitada.
  
Tercera
  
La Fundació Bancaixa, podrà dinamitzar les diveraules hospitalàries aportant per a això el seu pla d'activitats (científiques, tecnològiques, culturals, socials, ludicorecreatives, etc.).
  
Quarta. Comissió mixta
  
A fi de vetlar pel compliment general de les clàusules del present conveni i de coordinar les accions de la Conselleria de Sanitat i la Fundació Bancaixa, es crea una comissió mixta de seguiment i coordinació, integrada:
  
- Per part de la Conselleria de Sanitat, pel director general de Qualitat i Atenció al Pacient, o la persona que designe per a substituir-lo i el director de l'hospital, segons les matèries que s'hagen de tractar, o la persona que designe per a substituir-lo.
  
- Per part de la Fundació Bancaixa, el president o la persona que designe per a substituir-lo i un tècnic d'esta entitat.
  
Correspondrà a la comissió mixta el compliment del que establix este conveni, l'avaluació i el seguiment de l'eficàcia de la tasca de l'equip que gestione el projecte, i també del nivell d'integració i de coordinació amb la resta d'actuacions educatives vinculades al projecte.
  
Durant la vigència del conveni, la comissió mixta es reunirà almenys una vegada a l'any, i quan les circumstàncies excepcionals ho aconsellen.
  
Cinquena
  
En les diveraules hospitalàries figurarà necessàriament la imatge gràfica de la Fundació Bancaixa i, en la mateixa quantitat i proporció, la imatge corporativa de la Conselleria de Sanitat, i també en els elements de suport, propaganda i difusió d'ambdós projectes.
  
Sisena. Vigència
  
La duració d'este conveni es fixa fins al 31 de desembre de 2007, si bé quedarà supeditada a l'aprovació anual de la partida pressupostària corresponent a seixanta mil euros (60.000 euros) prevista per a la creació de les diveraules per la Fundació Bancaixa.
  
Setena. Extinció
  
Seran causes d'extinció del present conveni:
  
a) L'incompliment manifest de les obligacions assumides per part de qualsevol de les parts.
  
b) L'acord mutu de les parts.
  
c) La denúncia expressa d'una de les parts, avisada com a mínim tres mesos abans.
  
d) Que desapareguen les circumstàncies que han donat origen a este acord.
  
I, com a mostra de conformitat amb totes les clàusules i cada una, signen este document, en triple versió, i amb un sol efecte, al lloc i en la data indicats anteriorment.
  
Per la Conselleria de Sanitat,
  
VICENTE RAMBLA MOMPLET
  
Per la Fundació Bancaixa,